Izvor: Tanjug/Ministarstvo odbrane

Ministar odbrane Aleksandar Vulin izjavio je u razgovoru da ambasadorom Španije Miguelom Fuertesom Suarezom da Srbija pruža snažnu podršku teritorijalnom integritetu i suverenitetu Španije i da se nada da će se situacija u toj zemlji, posle referenduma o nezavisnosti Katalonije, uskoro smiriti.

Kako je saopšteno iz Ministarsva odbrane, Vulin je iskazao zabrinutost zbog događaja u Kataloniji i dodao da se, nažalost, u Srbiji zna iz iskustva do kakvih posledica takva situacija može da dovede i da upravo zbog toga Srbija pruža podršku Španiji.

"Međusobna podrška u zaštiti suvereniteta i poštovanju principa međunarodnog prava, potvrda je iskrenog prijateljstva dve države i dva naroda", rekao je srpski ministar odbrane i istakao da Srbija smatra da Evropska unija ima obavezu da zaštiti ustavni poredak i suverenitet svojih članica.

Vulin je istakao i da Srbija izuzetno ceni principijelan stav Španije u vezi sa nepriznavanjem jednostrano proglašene nezavisnosti Kosova.

Tema razgovora bila je saradnja dve zemlje u oblasti odbrane, perspektive njenog daljeg razvoja, a ministar Vulin preneo je svom sagovorniku da je Srbija pouzdan i iskren prijatelj Španije i u potpunosti posvećena unapređenju bilateralne saradnje, u svim sferama od zajedničkog interesa.

"Izrazito prijateljski odnosi dve zemlje, neopterećeni otvorenim pitanjima, predstavljaju kvalitetnu osnovu za razvoj saradnje u oblasti odbrane", rekao je ministar odbrane.

Ambasador Suarez istakao je opredeljenje Španije da sa Srbijom nastavi da neguje i unapređuje bliske odnose u svim oblastima od obostranog interesa.

On je naglasio da ta zemlja iskreno ceni podršku koju Srbija pruža jedinstvenoj Španiji, i da će svojim ličnim zalaganjem nastojati da doprinese razvoju bilateralnih odnosa dve države.